คาดกำไรอสังหาริมทรัพย์ออกมาดี
นักวิเคราะห์บริษัทหลักทรัพย์ (บล.) ทิสโก้ คาดผลประกอบการกลุ่มอสังหาริมทรัพย์ไตรมาส 3 ปี 2555
8 พ.ย. 2555

นักวิเคราะห์บริษัทหลักทรัพย์ (บล.) ทิสโก้ คาดผลประกอบการกลุ่มอสังหาริมทรัพย์ไตรมาส 3 ปี 2555 
คิดเป็นผลประกอบการ 28% จากประมาณการทั้งปี 2555 โดยผลประกอบการรายไตรมาสเพิ่มขึ้นจากยอดโอนที่สูงขึ้นในไตรมาสนี้ ในขณะที่ผลประกอบการ 9 เดือนแรกปีนี้คิดเป็น 67% สำหรับผลประกอบการปี 2555
ราคาหุ้นกลุ่มอสังหาริมทรัพย์เพิ่มขึ้น 45% โดยเฉลี่ยให้ผลตอบแทนดีกว่าดัชนีหุ้น 19% โดยแนะนำให้ “น้ำหนักปกติ” เนื่องจากคาดว่ายอดจองจะอ่อนแอลงในช่วงไตรมาส 4 ปี 2555 จากการเปิดตัวที่น้อยลง
ทั้งนี้ คาดว่ากำไรต่อหุ้น (EPS) รายไตรมาสจะสูงขึ้นเป็นส่วนใหญ่ โดยมีบริษัท แอล.พี.เอ็น. ดีเวลลอปเมนท์ (LPN) และบริษัท ศุภาลัย (SPALI) รายงานยอดขายสูงสุดในช่วงไตรมาส 4 ปี 2555 โดยคาดว่าผลประกอบการ LPN จะเติบโตสูงที่สุดในกลุ่มรายไตรมาส จากการรับรู้รายได้การโอนคอนโดมิเนียม (รับรู้รายได้ 62% ของทั้งปีในช่วงไตรมาส 4 ปี 2555) และเชื่อว่าผลประกอบการของบริษัท แลนด์ แอนด์ เฮ้าส์ (LH) ในช่วงไตรมาส 3 ปี 2555 ซึ่งเชื่อว่าจะมียอดขายที่สูงขึ้นจากยอดจองที่เพิ่มขึ้น
อัตรากำไรขั้นต้น 36.6% เพิ่มขึ้นจากไตรมาส 2 เนื่องจากค่าใช้จ่ายในการขายและบริหารลดลง 0.25%
“เราคาดอัตรากำไรขั้นต้นเพิ่มขึ้นจากไตรมาส 2 จากยอดขายคอนโดมิเนียมที่เพิ่มขึ้น โดยในช่วงครึ่งหลังปีนี้ผู้ประกอบการส่วนใหญ่สามารถผลักต้นทุนไปให้ผู้บริโภคได้สำหรับโครงการบ้านเดี่ยว และในส่วนของโครงการคอนโดมิเนียมก็มีความพยายามที่จะผลักต้นทุนในส่วนนี้ให้กับผู้บริโภค และคาดว่าจะรายงานอัตรากำไรขั้นต้นที่เพิ่มขึ้น เนื่องจากค่าวัตถุดิบที่ซื้อมาต่ำในช่วงก่อนหน้า ค่าใช้จ่ายในการขายและบริหารลดลง 0.25% เป็น 16.5% เนื่องจากการเปิดตัวโครงการที่ลดลง และอัตรากำไรขั้นต้นที่เพิ่มขึ้นเป็น 18.1% จากเดิม 17.4% สำหรับช่วงไตรมาส 2”
บล.ทิสโก้ ยังคงชอบบริษัทที่มีผลิตภัณฑ์หลากหลายและได้ประโยชน์จากโครงการแนวราบที่ได้รับความนิยมเพิ่มขึ้นในช่วงครึ่งหลังปี 2555 โดยมีหุ้นแนะนำ คือ บริษัท เอเชี่ยน พร็อพเพอร์ตี้ ดีเวลลอปเม้นท์ (AP) SPALI และบริษัท พฤกษา เรียลเอสเตท (PS) เนื่องจากสัดส่วนราคาต่อกำไร (P/E) ปี 2556 ที่ต่ำและงานในมือที่สูง รองรับรายได้สำหรับปี 25552557 โดยมีความเสี่ยง คือ 
ประการแรก การเติบโตของเศรษฐกิจโลกที่ชะลอตัวลง ประการที่สอง การขาดแคลนแรงงาน ประการที่สาม รายได้จากการก่อสร้างที่สูงขึ้น ประการที่สี่ ความไม่แน่นอนทางการเมือง ประการที่ห้า การขึ้นดอกเบี้ย
ล่าสุดที่ประชุมคณะรัฐมนตรี (ครม.) เมื่อวันที่ 6 พ.ย. 2555 มีมติเห็นชอบให้ขยายระยะเวลาดำเนินโครงการบ้านหลังแรกของธนาคารอาคารสงเคราะห์ (ธอส.) ดอกเบี้ย 0% ระยะเวลา 3 ปี ออกไปอีก 6 เดือน จากเดิมระยะเวลายื่นคำขอกู้เงินจะสิ้นสุดวันที่ 30 ก.ย. 2555 ขยายเป็นวันที่ 29 มี.ค 2556 และขยายเวลาทำนิติกรรมกับ ธอส. จากเดิมต้องดำเนินการภายในวันที่ 31 ธ.ค. 2555 เป็นภายในวันที่ 28 มิ.ย. 2556 เนื่องจากเมื่อช่วงปลายปี 2554 เกิดปัญหาอุทกภัยทำให้ลูกค้าของ ธอส.ไม่สามารถขอสินเชื่อตามโครงการได้ทัน
นักวิเคราะห์ บล.ดีบีเอส วิคเคอร์ส ให้ความเห็นว่า เป็นข่าวบวกกับกลุ่มที่พักอาศัย ที่ได้จากนโยบายกระตุ้นต่อ ขณะที่ความต้องการซื้อที่พักอาศัยยังคงเติบโตได้ดี โดยเฉพาะในต่างจังหวัดขนาดใหญ่ที่สนใจซื้อโครงการที่พักอาศัยจากผู้ประกอบการชั้นนำมากขึ้น (เดิมจะซื้อจากผู้ประกอบการท้องถิ่นเป็นหลัก) ทำให้ผู้ประกอบการที่จดทะเบียนในตลาดหุ้นรุกไปเปิดขายโครงการในต่างจังหวัดมากขึ้น ซึ่งเป็นโอกาสในการขยายฐานรายได้และกำไรให้ใหญ่ยิ่งขึ้น สำหรับกลุ่มที่พักอาศัย 
“เรายังคงให้น้ำหนักการลงทุนเป็นมากกว่าตลาด เนื่องจากกำไรเติบโตดีต่อเนื่องในปี 2556 มีความมั่นคงในเรื่องของการรับรู้รายได้ค่อนข้างสูง เพราะหลายบริษัทมีงานในมือจำนวนมาก หุ้นเด่นในกลุ่มนี้เป็น AP บริษัท ควอลิตี้ เฮ้าส์ (QH) PS บริษัท เอสซี แอสเสท (SC) และบริษัท แสนสิริ (SIRI)